**O NOAPTE NESFÂRŞITĂ**

*Rujoiu Mihai*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Era atât de vie noaptea ,când ningea cu petale

Prin scârţâit de umbre treceau ades vii nori,

Doar flacăra iubirii ce mai ardea sublimă

Prin geana prinsă-n vântul eternelor cântări.

Stătea luna descrisă în prea multe cuvinte

Spuse în timp pictând culori de curcubeu,

O zi a mai trecut, tăcută mi-e clepsidra

Şi-al ei prea ud nisip curgând pe chipul meu.

E-o pură rătăcire acuma de moment

Când glasul răguşit mai vrea să îşi revină,

Dar oboseala cruntă prea des a încolţit

Şi peste tot pahare umplute doar cu vină.

Ard lumânări în ceaţă ca zâmbetul pustiu,

Sub pleoapa unui zbor ce a-ncetat să zboare,

Ochiul se stinge ars prin focul cerului

Şi-aştepţi o mângâiere dintr-un parfum de floare.

Un sâmbure de val ce se ascunde-n mare

Priveşte ţărmul gol fără de împliniri,

Un pescăruş îşi cată iubirea din privire

Rămân doar pene-n zbor şi multe amintiri.

Mă ating în noapte fulgii eternelor ninsori,

La uşă îmi bat troiene prea înalte,

Doar inima mai arde ca focul într-un colţ

Şi se desprind doar voci umile ca păcate.

O seară nesfârşită în care nu am loc,

Prin faţa mea tot trec atingeri care vin,

Sub clopotul ce bate prea mult a disperare

Se-ascunde o limbă lungă şi plină de venin.

Se strâng lumini în horă, atât de reci şi ude

În dansul care-nvârte un cântec fără rost,

Sub lacrima uscată ce-aleargă în derivă,

Vorba încă nespusă retrasă într-un post.

Şi noaptea încet se lasă în sărut de petale

Sunt alba stea ascunsă într-un imens deşert ,

Ard flacăra iubirii ce mi-e atât de dragă,

Doar vântul mai adie umbra pe un chip inert.